Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 791/12/1105	Bratislava V, 23.2.2015
EEČ : 2-12-53-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona

Rozhodol: 	prokurátor Okresnej prokuratúry Bratislava V
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava V zo dňa 29.4.2013, spisová značka 2 Pv 791/12/1105, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Poverený príslušník Okresného riaditeľstva PZ Bratislava V, Odboru poriadkovej polície, Obvodného oddelenia PZ Petržalka - juh trestne stíhal pod spis. zn. ORP-2740/PJ-B5-2012 obvineného XXXXX pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1  Trestného zákona, ktorého sa dopustil na tom skutkovom základe, že od presne nezistenej doby až do dňa 13.11.2012 prechovával pre vlastnú potrebu 1ks obal od kinder vajíčka s obsahom neznámej zelenej sušenej rastliny, ktorá bola dňa 13.11.2012 v čase o 21.35 hod. v Bratislave v budove XXXXX zaistená  obhliadkou miesta činu podľa § 154 odsek 1 Trestného zákona v osobných veciach obvineného, ktoré sa nachádzali XXXXX Následným kriminalisticko-expertíznym skúmaním bolo zistené, že zaistený plastový obal (kindervajce) obsahoval rastlinný materiál - sušené konope - marihuanu s hmotnosťou 50 mg, ktorá obsahovala viac ako 5 mg a menej ako 10 mg účinnej látky THC (tetrahydrokanabinolu - hlavná aktívna zložka zodpovedná za prípadné halucinogénne pôsobenie konope), pričom predložené množstvo v uvedenom prípade treba považovať za 1 jednorazovú dávku drogy s nižším obsahom účinnej látky. Konope je v zmysle zákona č. 139/1998 Z.z. o omamných látkach, psychotropných látkach a prípravkoch zaradené do I. skupiny omamných látok.

Uznesením prokurátora Okresnej prokuratúry Bratislava V zo dňa 29.4.2013, spisová značka 2 Pv 791/12/1105, bola určená obvinenému skúšobná doba v trvaní 18 mesiacov.
Odôvodnenie:
Poverený príslušník Okresného riaditeľstva PZ Bratislava V, Odboru poriadkovej polície, Obvodného oddelenia PZ Petržalka - juh uznesením spis. zn. ORP - 2740/PJ-B5-2012 zo dňa 15.03.2013 podľa § 206 ods. 1 Trestného poriadku vzniesol obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1  Trestného zákona na tom skutkovom základe, že od presne nezistenej doby až do dňa 13.11.2012 prechovával pre vlastnú potrebu 1ks obal od kinder vajíčka s obsahom neznámej zelenej sušenej rastliny, ktorá bola dňa 13.11.2012 v čase o 21.35 hod. v Bratislave XXXXX zaistená  obhliadkou miesta činu podľa § 154 odsek 1 Trestného zákona v osobných veciach obvineného, ktoré sa nachádzali XXXXX Následným kriminalisticko-expertíznym skúmaním bolo zistené, že zaistený plastový obal (kindervajce) obsahoval rastlinný materiál - sušené konope - marihuanu s hmotnosťou 50 mg, ktorá obsahovala viac ako 5 mg a menej ako 10 mg účinnej látky THC (tetrahydrokanabinolu - hlavná aktívna zložka zodpovedná za prípadné halucinogénne pôsobenie konope), pričom predložené množstvo v uvedenom prípade treba považovať za 1 jednorazovú dávku drogy s nižším obsahom účinnej látky. 

Uznesením prokurátora Okresnej prokuratúry pre Bratislavu V sp. zn.  2 Pv 791/12/1105 zo dňa 29.04.2013 bolo trestné stíhanie vedené proti obv. XXXXX podmienečne  zastavené podľa § 216 odsek 1  Trestného poriadku a podľa  § 216 odsek 2 Trestného poriadku bola obvinenému určená skúšobná doba v trvaní 18 (osemnásť) mesiacov.   

Podľa § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Uznesenie o podmienečnom zastavení trestného stíhania nadobudlo právoplatnosť  dňa 08.06.2013, teda skúšobná doba podmienečného zastavenia trestného stíhania trvala od 09.06.2013 do 08.12.2014.

Preskúmaním na vec sa vzťahujúceho spisového materiálu  som zistil, že obvinený v plynutí vyššie uvedenej skúšobnej doby nebol súdne trestaný, nebolo voči nemu vedené trestné stíhanie pre podozrenie zo spáchania iného trestného činu a ani nie je proti nemu aktuálne vedené a taktiež nebol ani priestupkovo prejednávaný.   

Vzhľadom k vyššie uvedenému konštatujem, že obvinený v priebehu skúšobnej doby, ktorá mu bola stanovená, viedol riadny  život a keďže obvinený splnil  všetky predpoklady uvedené v ustanovení § 217 odsek 1 Trestného poriadku, rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní  odo dňa doručenia odpisu tohto uznesenia na Okresnú  prokuratúru  Bratislava V. Sťažnosť má odkladný účinok. Právoplatnosťou tohto uznesenia  nastávajú účinky zastavenia trestného  stíhania podľa § 9 odsek 1 písmeno e) Trestného poriadku.

JUDr. Radovan Kajaba, PhD.
prokurátor